作者:程珌
標題:寶鼎現
內容:綠楊欲舞，紅杏微笑，春工漸侈。試僂指、自從嘉定，數到寶慶□□裡。無一歲、不書年大有，問元功誰燮理。□□□、於變雍熙，如此自當千歲。況是端笏蓬萊陛。但看雍容、玉立山峙。煉五色、補天無跡，扶日天衢光四被。安清祐、填群心聲色，恬然如談笑耳。更八荒、民生奠枕，此著又當千歲。又況善述先猷，嚴武備、不開邊鄙。陰功遍南北，千歲未多疇祉。且說總是三千歲。此際方岐嶷。聽今日、處處笙歌，何止南樓十二。